A4-0190/97

Päätöslauselma vetoomusvaliokunnan käsittelyistä parlamentin toimintavuonna 1996 - 1997

Euroopan parlamentti, joka

- ottaa huomioon Euroopan unionista tehdyn sopimuksen ja erityisesti Euroopan yhteisön perustamissopimuksen 8 d ja 138 d artiklan,

- ottaa huomioon työjärjestyksensä 156 - 158 artiklan ja erityisesti 157 artiklan 5 kohdan,

- ottaa huomioon aiemmat vetoomuksia koskevat päätöslauselmansa, erityisesti 19. heinäkuuta 1996 antamansa päätöslauselman vetoomusvaliokunnan käsittelyistä parlamentin toimintavuonna 1995 - 1996 ((EYVL C 261, 9.9.1996, s. 195)),

- ottaa huomioon 17. marraskuuta 1993 antamansa päätöslauselman ja 9. maaliskuuta 1994 tekemänsä päätöksen oikeusasiamiehen tehtävien hoitamista koskevasta ohjesäännöstä ja hänen tehtäviensä hoitamista koskevista yleisistä ehdoista ((EYVL L 113, 4.5.1994, s.15)),

- ottaa huomioon 14. heinäkuuta 1995 antamansa päätöslauselman Euroopan parlamentin nimittämän Euroopan oikeusasiamiehen asemasta ((EYVL C 249, 25.9.1995, s. 226 )),

- ottaa huomioon vetoomusvaliokunnan mietinnön (A4-0190/97),

A. katsoo, että oikeus esittää vetoomus Euroopan parlamentille on Euroopan unionin kansalaisten perusoikeus,

B. katsoo, että Euroopan kansalaiset ja asukkaat haluavat selkeästi osallistua yhteisön rakentamiseen Euroopan parlamentille esittämiensä vetoomusten välityksellä,

C. katsoo, että vetoomukset ovat yksi parhaimmista keinoista, jolla yhteisön toimielimet ja laitokset saavat suoraa tietoa yhteisön lainsäädännön vaikutuksesta Euroopan kansalaisten elämään ja yhteisön oikeuteen kohdistuvista rikkomuksista,

D. katsoo, että läheinen yhteistyö jäsenvaltioiden hallintoelinten kanssa on tärkeätä, koska se helpottaa unionin kansalaisten oikeuksien toteuttamista koko Euroopan unionissa,

E. katsoo, että vetoomukset vahvistavat Euroopan parlamentin valvontatehtävää ja paljastavat yhteisön oikeuteen kohdistuvia vakavia rikkomuksia,

F. katsoo, että yhä useammat vetoomukset paljastavat yhteisön oikeuden vakavia puutteita ja loukkauksia ja siten herättävät usein poliittisia ja lainsäädäntöä koskevia kysymyksiä,

G. katsoo, että läheinen yhteistyö Euroopan oikeusasiamiehen kanssa on välttämätöntä;

1. Korostaa, että vetoomukset ovat perustamissopimuksissa taattu perusoikeus ja ne ovat asianmukainen keino hankkia suoraa tietoa kansalaisten näkemyksistä, jotka koskevat yhteisön politiikkaa, ja havaita yhteisön lainsäädännössä olevat puutteet ja valvoa yhteisön oikeuden soveltamiseen ja kansallisen lainsäädännön osaksi saattamiseen liittyviä puutteita;

2. Huomauttaa, että EY:n perustamissopimuksen 138 d artiklan nojalla Euroopan parlamentti on se toimielin, johon on annettu oikeus vedota;

3. Sitoutuu antamaan mahdollisimman nopeasti asianmukaisen vastauksen vetoomuksiin, toisin sanoen väliintuloa, toimintaa tai politiikan muuttamista koskeviin pyyntöihin tai lausuntopyyntöihin, jotka on Euroopan parlamentille esittänyt Euroopan unionin kansalainen tai luonnollinen henkilö taikka oikeushenkilö, jonka asuin- tai kotipaikka on jossakin jäsenvaltiossa, yksin taikka yhdessä toisten kanssa;

4. Vahvistaa näkemyksensä, että vetoomukset antavat parlamentille yleiskuvan yhteisön ja jäsenvaltioiden hallinnossa esiintyvistä ongelmista, esim. byrokraattisista menettelyistä, yhteisön oikeuden mukaisten periaatteiden loukkauksista ja lainsäädännön riittämättömyydestä; yhteisön oikeudessa todettuja puutteita olisi käytettävä lähtökohtana yhteisön säännösten laajentamiseksi ja/tai parantamiseksi;

5. Kehottaa kaikkia valiokuntiaan ja valtuuskuntiaan tutkimaan tarkasti ja viipymättä niille tiedoksi tai lausuntoa tai jatkotoimia varten toimitetut vetoomukset ja ottamaan huomioon omaan vastuualueeseensa kuuluvat rikkomukset ja yhteisön oikeudessa havaitut puutteet, jotka käyvät ilmi vetoomusvaliokunnan niille toimittamista vetoomuksista; pyytää niitä tässä yhteydessä ilmoittamaan vetoomusvaliokunnalle ja pyytämään siltä lausuntoa kaikista poliittisista ja lainsäädännöllisistä aloitteista, joihin vetoomusten perusteella ryhdytään;

6. Kehottaa asianomaisia osastojaan takaamaan, että vetoomusoikeutta, vetoomuksentekomenettelyä ja vetoomusten käsittelyä sekä tärkeitä vetoomuksia koskevaa tietoa levitetään kaikin asianmukaisin keinoin säännöllisesti ja usein;

7. Huomauttaa, että EY:n perustamissopimuksen 138 e artiklan nojalla oikeusasiamiehellä on valtuudet ottaa vastaan unionin kansalaisilta tai niiltä luonnollisilta henkilöiltä tai oikeushenkilöiltä, joiden asuinpaikka tai sääntömääräinen kotipaikka on jossakin jäsenvaltiossa, kanteluja yhteisön toimielinten ja laitosten toiminnassa ilmenneistä epäkohdista, lukuun ottamatta yhteisön tuomioistuimen ja yhteisön ensimmäisen oikeusasteen tuomioistuimen toimintaa lainkäyttöeliminä, ja ilmaisee halunsa jatkaa tiivistä, perusteellista ja hedelmällistä yhteistyötä oikeusasiamiehen kanssa;

8. Kiittää komissiota yhteistyöstä vetoomusten tutkimisessa ja ottaa huomioon, että komissio on huomioinut vetoomusvaliokunnan aiemmat pyynnöt käsitellä mahdollisimman nopeasti ne asiakirjoja ja tietoja koskevat pyynnöt, jotka sille työjärjestyksen 157 artiklan 3 kohdan nojalla on toimitettu;

9. Kehottaa komissiota ja vetoomusvaliokuntaa yhdessä kehittämään tehokkaampia työskentelymenetelmiä, niin että voidaan taata, että vetoomukset käsitellään viivytyksettä ja vetoomuksen esittäjän tyydytykseksi; olemassa olevia sähköisiä tietojenkäsittelyjärjestelmiä on laajennettava tai yhteensovitettava; on tutkittava, missä määrin sähköisessä muodossa olevia tietoja voidaan saattaa EU:n toimielinten ja unionin kansalaisten käyttöön intra- ja/tai internetin välityksellä;

10. Painottaa, että on tarpeen vahvistaa muiden toimielinten kanssa toimielinten välisten sopimusten rajoissa määräajat parlamentin vetoomusvaliokunnan edelleen toimittamia vetoomuksia koskeville vastauksille ja tutkimuksille;

11. Huomauttaa, että neuvoston virkamiehet osallistuvat harvoin vetoomusvaliokunnan kokouksiin, ja pyytää neuvostoa vastaamaan tällaiseen valiokunnan puheenjohtajan kutsuun neuvoston virkamiesten säännöllisen osallistumisen takaamiseksi;

12. Kehottaa komissiota asettamaan selkeän palvelutason, jota Euroopan unionin kansalaisilla on oikeus odottaa komissiolta ja joka noudattaa mm. seuraavia pääperiaatteita:

- tason on oltava korkea ja sitä on voitava valvoa julkaistujen tilastojen välityksellä,

- palvelutoiminnasta on oltava täydelliset ja tarkat tiedot, kuten kuinka paljon varoja käytetään, kuka johtaa palveluja ja on niistä vastuussa,

- olisi järjestettävä julkisia kuulemistilaisuuksia,

- kansalaisilla on oikeus odottaa aina ystävällistä palvelua ja vastausta tiedusteluihin julkaistun ja tunnustetun aikataulun mukaisesti;

13. Pyytää komissiota varmistamaan tiiviin yhteistyön vetoomusvaliokunnan ja komission asianomaisten osastojen välillä komission aloittaman «Kansalaisten Eurooppa -aloitteen» osalta;

14. Kehottaa puhemiestään toimittamaan tämän päätöslauselman ja valiokuntansa mietinnön komissiolle ja neuvostolle, jäsenvaltioiden hallituksille ja parlamenteille sekä niiden vetoomuksista vastaaville valiokunnille ja niiden oikeusasiamiehille tai vastaaville toimielimille.